ନିର୍ଭୟା ଦୋଷୀଙ୍କୁ ଫାଶି ପରେ ବଲିଉଡ୍ ଷ୍ଟାର୍ଙ୍କ ପ୍ରତିକ୍ରିୟାଃ ପ୍ରୀତି ଜିଣ୍ଟା କହିଲେ ଏବେ ସମୟ... - OTV Khabar.
ମୁମ୍ୱାଇ : ୭ ବର୍ଷର ଅପେକ୍ଷା ପରେ ନିର୍ଭୟାଙ୍କୁ ନ୍ୟାୟ ମିଳିଛି। ଆଜି ସକାଳ ୫ଟା ବାଜି ୩୦ରେ ଚାରି ଦୋଷୀ ଅକ୍ଷୟ, ପବନ, ବିନୟ ଓ ମୁକେଶଙ୍କୁ ତିହାର ଜେଲ୍ରେ ଫାଶୀ ଦିଆଯାଇଛି। ୪ ଦୋଷୀଙ୍କୁ ଫାଶୀ ପରେ ଦେଶର ବିଭିନ୍ନ ବର୍ଗରେ ପ୍ରତିକ୍ରିୟା ଦେଖିବାକୁ ମିଳିଛି। ଏଥିରୁ ବାଦ୍ ଯାଇ ନାହାନ୍ତି ବଲିଉଡ୍ ଷ୍ଟାର୍। ତେବେ ନ୍ୟାୟ ମିଳିବା ପରେ ବି ଆଇନ୍ ଦୁର୍ବଳତାକୁ କଟାକ୍ଷ କରିଛନ୍ତି ଅଭିନେତ୍ରୀ ପ୍ରୀତି ଜିଣ୍ଟା।
ଅଭିନେତ୍ରୀ ସୁସ୍ମିତା ସେନ୍ ଟ୍ୱିଟ୍ କରି ଲେଖିଛନ୍ତି, 'ମୁଁ ନିର୍ଭୟାଙ୍କ ମା' ଆଶାଦେବୀଙ୍କୁ ପ୍ରଶଂସା କରୁଛି। ତାଙ୍କର ଧର୍ଯ୍ୟ ଓ ସହନଶୀଳତା ପାଇଁ ନିର୍ଭୟାଙ୍କୁ ନ୍ୟାୟ ମିଳିଛି।
ତାପସୀ ପନ୍ନ- 'ଶେଷରେ ଏତେ ବର୍ଷ ପରେ ନିର୍ଭୟାଙ୍କ ମା' ଓ ପରିବାର ଲୋକେ ଶାନ୍ତିରେ ଶୋଇପାରିବେ। ଲଢ଼େଇ ବହୁତ ଲମ୍ୱା ଓ ସଂଘର୍ଷପୂର୍ଣ୍ଣ ଥିଲା।
ପ୍ରୀତି ଜିଣ୍ଟା- 'ଯଦି ୨୦୧୨ରେ ନିର୍ଭୟା ଦୋଷୀଙ୍କୁ ଫାଶୀ ଦିଆଯାଇଥା'ନ୍ତା ତେବେ ନ୍ୟାୟିକ ବ୍ୟବସ୍ଥାରେ ମହିଳାଙ୍କ ବିରୋଧରେ ହେଉଥିବା ଅନେକ ଅପରାଧକୁ ରୋକି ହୋଇଥା'ନ୍ତା।' ବର୍ତ୍ତମାନ ନ୍ୟାୟିକ ବ୍ୟବସ୍ଥା ସୁଧାରିବା ବେଳେ ଆସିଛି ବୋଲି କହିଛନ୍ତି ପ୍ରୀତି।
ସେହିପରି ଋଷି କପୁର ଟ୍ୱିଟ୍ କରି କହିଛନ୍ତି, 'ଯେମିତି କର୍ମ ଫଳ ସେପରି ମିଳେ। ଏହା କେବଳ ଭାରତ ନୁହେଁ ସମଗ୍ର ବିଶ୍ୱ ପାଇଁ ଉଦାହରଣ। ଦୁଷ୍କର୍ମର ଦଣ୍ଡ ମୃତ୍ୟୁ। ନାରୀଶକ୍ତିକୁ ସମ୍ମାନ ଦେବା ଆବଶ୍ୟକ। ବୋଲି ରିଷି ଲେଖିଛନ୍ତି।
